ประธานกรรมการการเลือกตั้ง ปฏิเสธข่าวลวงนำปากกาหมึกล่องหนให้ประชาชนใช้กากบาทเลือกตั้ง มีผู้แจ้งเหตุซื้อเสียงแล้ว 50 ครั้ง
ประธานกรรมการการเลือกตั้ง ปฏิเสธข่าวลวงนำปากกาหมึกล่องหนให้ประชาชนใช้กากบาทเลือกตั้ง พร้อมรายงานปัญหาเลือกตั้งพบมีผู้แจ้งเหตุซื้อเสียงแล้ว 50 ครั้งนายอิทธิพร บุญประคอง ประธานกรรมการการเลือกตั้ง  หรือ ประธาน กกต. ปฏิเสธข่าวกรณีที่มีการส่งต่อข้อมูลในช่องทางออนไลน์ว่า มีการนำปากกาหมึกล่องหนไปให้ประชาชนผู้มีสิทธิ์เลือกตั้งใช้กากบาทในบัตรเลือกสมาชิกสภาผู้แทนราษฎร หรือ ส.ส. ว่า ไม่เป็นความจริง กกต.ได้ซื้อปากกาปกติไปให้ประชาชนใช้กากบาท หากประชาชนไม่มั่นใจในปากกาที่ กกต.จัดหาให้ สามารถนำปากกาของตนเองมาใช้กากบาทบัตรเลือกตั้งได้ประธาน กกต. ยังกล่าวถึงการร้องเรียนและปัญหาในการเลือกตั้ง ส.ส. ด้วยว่า ขณะนี้ กกต. ได้รับแจ้งจากประชาชนประมาณ 50 ราย ว่ามีการซื้อสิทธิ์ขายเสียงในพื้นที่ต่างๆ โดยขณะนี้อยู่ระหว่างการตรวจสอบข้อมูลว่าเป็นพื้นที่ใดบ้าง อย่างไรก็ตามเชื่อมั่นว่าการจัดการเลือกตั้งในวันนี้จะเป็นไปด้วยความเรียบร้อย โดย กกต. ตั้งเป้าหมายไว้ว่าจะประกาศรายชื่ออย่างเป็นทางการในวันนี้ 9 พฤษภาคมนี้ ตามกรอบระยะเวลาที่กฎหมายกำหนด